อย่าเหลิง!โมนิก้าและทีมงาน
 *หากติดตามดูสถานการณ์ของตลาดหุ้นไทยเป็นระยะจะพบว่าสถานการณ์หลายอย่างยังไม่เป็นใจให้เข้าลงทุนแบบเต็มเหนี่ยว นักลงทุนสถาบันยังพยายามขุดบ่อล่อปลาอยู่ทุกเมื่อเชื่อวัน แถมในบางครั้งยังหักดิบขายหุ้นทิ้งแบบดื้อๆ “โมนิก้า” ถึงไม่อยากให้แฟนคลับหลงเข้าไปเล่นเกมของคนอื่น เพราะของมันเห็นกันอย่างแจ่มแจ้งแดงแจ๋ว่า ดันเพื่อปล่อยของเจ้าค่ะ
18 มิ.ย. 2558

 *หากติดตามดูสถานการณ์ของตลาดหุ้นไทยเป็นระยะจะพบว่าสถานการณ์หลายอย่างยังไม่เป็นใจให้เข้าลงทุนแบบเต็มเหนี่ยว นักลงทุนสถาบันยังพยายามขุดบ่อล่อปลาอยู่ทุกเมื่อเชื่อวัน แถมในบางครั้งยังหักดิบขายหุ้นทิ้งแบบดื้อๆ “โมนิก้า” ถึงไม่อยากให้แฟนคลับหลงเข้าไปเล่นเกมของคนอื่น เพราะของมันเห็นกันอย่างแจ่มแจ้งแดงแจ๋ว่า ดันเพื่อปล่อยของเจ้าค่ะ
*สาเหตุที่ทำให้เดี๊ยนปักใจเชื่อเช่นนั้นมาจากรูปแบบการลงทุนที่ซื้อๆ ขายๆ รวมทั้งคำอธิบายในการเทขายหุ้นมุ่งไปที่ปัญหาหนี้ของกรีซ “โมนิก้า” ถึงไม่แปลกใจที่กองทุนขี้ตืดเข้ามาเก็บหุ้นไปอีก 1 พันล้านบาท ขณะที่ปอบผีฟ้าเข้าซื้อไป 800 ล้านบาท มองจากมุมไหน ด้านไหน ก็เป็นเพียงการซื้อคืนสั้นๆเพื่อนำไปขายที่ราคาสูงกว่าเดิม ความเป็นไปได้ที่ดัชนีจะแรลลี่ยาวถึงน้อยเหลือเกินนะค่ะ
*งานนี้บอกได้ทันทีว่า “โมนิก้า” ไม่ได้เม้าท์ลอยๆ แต่เม้าท์จากประสบการณ์จริง เหตุการณ์จริง แถมเห็นมากับตาตัวเอง จึงรู้สึกหวาดหวั่นเมื่อเห็นดัชนีวิ่งขึ้นมาปิดที่ 1,514.79จุด บวกไป 11.51 จุด ด้วยมูลค่าการซื้อขาย 3.63 หมื่นล้านบาท เพราะก่อนหน้านี้ดัชนีก็มาทรงแบบนี้ สุดท้ายก็จอดไม่ต้องแจวอย่างรวดเร็ว เดี๊ยนถึงสนับสนุนให้แมงเม่าเดินหน้าขายหุ้นต่อไปเรื่อยๆ เจ้าค่ะ
*เนื่องจากการปรับตัวขึ้นแรงเที่ยวนี้เกิดจากแรงผลักดัน PTTซึ่งขยับขึ้นมาปิดที่ 355 จุด บวกไป 9 บาท ด้วยมูลค่าการซื้อขาย 1.70 พันล้านบาท “โมนิก้า” เม้าท์ได้ทันทีว่ามันเป็นวงรอบเดิมๆ ที่เกิดขึ้นมาแล้วหลายครั้ง จึงมีโอกาสเห็นหุ้นวิ่งขึ้นไปแตะ 370 บาทอีกรอบ ส่วนเหตุการณ์ดังกล่าวจะเกิดขึ้นภายในสัปดาห์นี้หรือไม่? ต้องติดตามดูกันเอาเองนะจ๊ะ
*เหมือนกับในรายของปูนใหญ่ SCCขยับขึ้นมาปิดที่ 526 บาท บวกไป 6 บาท ด้วยมูลค่าซื้อขายที่หนาแน่น เป็นอีกหนึ่งแรงผลักดันที่ทำให้ดัชนีวิ่งอย่างร้อนแรง และถ้ามองในมุมของสัญญาณเทคนิคที่เริ่มผงกหัวขึ้นอีกรอบ “โมนิก้า” คิดว่ารอบนี้มีสิทธิ์เห็น 550 บาทอีกครั้งเช่นกัน เหตุผลไม่มีอะไรมาก แค่เห็นรอบที่แล้วกองทุนมาแบบนี้ หุ้นก็วิ่งปรูดไปยังระดับดังกล่าว รอบนี้ก็น่าจะเป็นเช่นนั้นอีกเจ้าค่ะ
*ส่วนที่น่าจับตาดูสุดๆ ในรอบนี้กลายเป็น VGI ยักษ์ใหญ่สื่อโฆษณาครบวงจร ซึ่งแมงลือเม้าท์กันให้แซดว่า นี่เป็นคู่แข่งโดยตรงกับ PLANB ล่าสุดแสดงกำลังภายในด้วยการกระชากขึ้นมาปิดที่ 4.98บาท บวกไป 0.30 บาท หรือขึ้นไป 6.40% วอลุ่มแน่นขนัดอย่างที่ไม่เคยเห็นมาก่อน แถมเป็นการขยับขึ้นแรงวันแรก “โมนิก้า” ถือเป็นประเด็นที่นักเล่นต้องกลับไปขบคิดให้ดีเป็นพิเศษ เพราะหุ้นร่วงลงมาจากบริเวณ 6.50 บาท รอบนี้อาจเด้งกลับขึ้นไปถึงระดับดังกล่าวก็ได้ หรืออาจขึ้นไม่ถึงก็ได้นะจ๊ะ
*ทางด้านหุ้นสายการบินที่ต้องพึ่งระวังมากเป็นพิเศษ “โมนิก้า” กลับพุ่งเป้าไปที่ AAVเป็นลำดับแรก ก่อนหน้านี้ราคาหุ้นฉวัดเฉวียนอย่างไร? วันนี้ยังคงเป็นแบบนั้น บวกกับช่วงไหนเป็นช่วงขาขึ้น หุ้นก็ขึ้นอย่างเดียว ส่วนช่วงไหนเป็นจังหวะลง หุ้นก็ลงอย่างเดียวเหมือนกัน จึงเป็นเรื่องที่นักเล่นต้องกลับไปคิดกันเองว่ากล้าเล่นตามน้ำหรือเปล่า? ล่าสุดหุ้นวิ่งขึ้นมาปิดที่ 4.68บาท บวกไป 0.22 บาท หรือขึ้นไป 5%
*เม้าท์ถึงชมรมคน ชอบเสียว..อุ๊ย..ชอบเสี่ยง “โมนิก้า” มักหันไปดูหุ้นของพี่ไมค์เป็นประจำ และตัวที่โดนใจเป็นประจำทุกครั้ง ก็หนีไม่พ้น CGDว่ากันว่า การขึ้นรอบนี้มีอะไรให้นักเล่นต้องคิดหลายตลบ โดยเฉพาะในแง่ราคาหุ้นที่ถีบตัวขึ้นไปถึง 3.50 บาทในช่วงเดือนพฤษจิกายน 57 แต่หลังจากนั้นรูดลงมาเรื่อยๆ จนสุดท้ายลงกองแถว 1.30 บาท ขณะที่วานนี้วิ่งขึ้นมาปิดที่ 1.47บาท บวกไป 0.08บาท  มันเป็นโอกาสสำหรับนักสู้เท่านั้น พวกใจเสาะต้องถอยไปให้ไกลๆ นะจะบอกให้
*เหมือนกับในรายของ TPCHกลายเป็นหุ้นที่เด้งขึ้นแรงทุกครั้งเมื่อบรรยากาศการลงทุนเป็นใจ และมักแสดงให้เห็นว่านี่คือหุ้นทางเลือกที่เซียนหุ้นพลังงานควรมีไว้ในพอร์ต ล่าสุดหุ้นวิ่งขึ้นมาปิดที่ 21.30บาท บวกไป 2.30บาท หรือขึ้นไป 12% ด้วยมูลค่า 230 ล้านบาท “โมนิก้า” ถือเป็นช็อตที่นักเล่นต้องกลับไปคิดเป็นการบ้านว่ารอบนี้จะวิ่งขึ้นไปถึง 23 บาท แล้วต่ออีกช็อตด้วยการขึ้นไปปิดที่ 25 บาทหรือเปล่า?
*เช่นเดียวกับในรายของ KIATหากมองเป็นเรื่องของเทคนิคสวย ทิศทางให้ “โมนิก้า” ก็ไม่มีอะไรต้องติดใจ แต่บ้างคนกลับยังไม่รู้เลยว่า 2 รอบก่อนหน้านี้วิ่งขึ้นมาที่ 1.20 บาท ต่อจากนั้นทิ้งดิ่งลงไปกองอยู่ที่ 1 บาท จึงต้องออกมาเตือนสติกันสักเล็กน้อยว่าถ้าคิดจะเล่นหุ้นที่ “มาเร็ว เคลมเร็ว” ต้องทำตัวทันต่อสถานการณ์ เดี๊ยนถึงไม่รู้ว่าการที่หุ้นวิ่งขึ้นมาปิดที่ 1.16บาท บวกไป 0.11บาท  หรือขึ้นไป 10% มันเป็นจังหวะที่ต้องตามไปดูหรือเปล่า?